সমতলে যখন ঝিরঝির বৃষ্টি পড়ছে, দার্জিলিং পাহাড়ে তখন শুরু হল মরসুমের প্রথম তুষারপাত। মঙ্গলবার রাত দশটা নাগাদ দার্জিলিঙের সান্দাকফুতে শুরু হয় ঝিরঝিরে তুষারপাত। শিলিগুড়িতে বৃষ্টিও শুরু হয় ঠিক তখনই। সান্দাকফুতে ইলশেগুঁড়ির মতো সাদা তুষার দানা পড়ে চলে ঘণ্টা তিনেক ধরে। রাস্তায় বরফের ৩ ইঞ্চি পুরু আস্তরণ জমে যায়। রাতের পর এ দিন সকালে ফের তুষারপাত না হলেও, সান্দাকফুর তাপমাত্রা হিমাঙ্কের নীচেই রয়েছে বলে জানা গিয়েছে। মঙ্গলবার রাত থেকে শিলিগুড়ি-জলপাইগুড়ি সহ উত্তর দিনাজপুর, মালদহেও বৃষ্টি হয়েছে। কেন্দ্রীয় আবহাওয়া দফতর সূত্রে জানা গিয়েছে, পশ্চিমী ঝঞ্ঝার কারণেই সমতলে বৃষ্টি এবং পাহাড়ে তুষারপাত হয়েছে। রাতের বৃষ্টি বুধবারের তাপমাত্রা এক ধাক্কায় কয়েক ডিগ্রি নামিয়ে দিয়েছে পাহাড়-সমতলের। বুধবার দার্জিলিঙের সর্বনিম্ন তাপমাত্রা ছিল ৭ ডিগ্রি। স্বাভাবিকের থেকে অন্তত ৩ ডিগ্রি কম। এ দিন শিলিগুড়ি-জলপাইগুড়ির তাপমাত্রাও ১৫-১৮ ডিগ্রির মধ্যে ঘোরাফেরা করেছে। সমতলের বৃষ্টিতে আলু-বেগুনের মতো শীতকালীন সব্জিতে ধসা রোগের প্রবণতাও শুরু হয়েছে বলে কৃষি দফতরের তরফে জানানো হয়েছে। তুষারপাত এবং বৃষ্টি হয়েছে সিকিমেও। মঙ্গলবার রাত থেকেই গ্যাংটক-সহ লাগোয়া এলাকায় বৃষ্টি শুরু হয়েছে। ছাঙ্গু, লাচুং, লাচেনে তুষারপাত চলছে বলে জানা গিয়েছে। কেন্দ্রীয় আবহাওয়া দফতরের সিকিমের আধিকারিক গোপীনাথ রাহা বলেন, ‘‘একটি শক্তিশালী পশ্চিমী ঝঞ্ঝা সিকিম এবং লাগোয়া উত্তরবঙ্গের আকাশে রয়েছে। তার টানেই মেঘ আসতে শুরু করেছে। বৃষ্টি এবং তুষারপাতও সেই কারণেই। আগামী কয়েক দিন এই পরিস্থিতি চলতে পারে।’’ সান্দাকফুর সঙ্গে তুষারপাত হয়েছে ফালুটেও। তুষারপাতের খবরে এ দিন পর্যটকরা অনেকেই দার্জিলিং যাওয়ার জন্য খোঁজখবর শুরু করেছেন বলে ট্যুর অপারেটররা জানিয়েছেন। সিঙ্গালিলা ল্যান্ডরোভার অ্যাসোসিয়েশনের মুখপাত্র অনিল তামাঙ্গ বলেন, ‘‘রাতে প্রায় ৩ ঘণ্টা ধরে বরফ পড়েছে। তাতেই আরও আকর্ষণীয় হয়ে উঠেছে সান্দাকফু।’’ পর্যটন দফতর ও ট্যুর অপারেটরদের সংগঠনের সূত্রের খবর, এই মুহূর্তে দার্জিলিঙে শীত উপভোগ করতে অনেকে পর্যটক রয়েছেন। সান্দাকফুর উদ্দেশে রওনা হয়েছেন অন্তত ৩৬ জন। তাঁদের মধ্যে ১৮ জন কালিপোখরিতে রয়েছেন। ট্যুর অপারেটর সংস্থার এক কর্তা সম্রাট সান্যাল বলেন, ‘‘চলতি মরসুমের প্রথম তুষারপাত নিয়ে দেশ-বিদেশের পর্যটকদের মহলের উৎসাহ কিছুটা হলেও বাড়ছে।’’ এ দিন কনকনে ঠান্ডা ছিল পাহাড়ের সর্বত্র। মিরিক থেকে কালিম্পঙ সারা দিন কুয়াশায় ঢাকা ছিল। পাহাড়ের তাপমাত্রার থেকে কিছুটা বেশি হলেও এ দিন সমতলের সর্বনিম্ন তাপমাত্রা ছিল স্বাভাবিকের থেকে অনেকটাই কম। দিনের বেলাতেও মহানন্দা নদীর আশেপাশের এলাকায় আগুন পোহাতে দেখা গিয়েছে বাসিন্দাদের। সকালের ব্যস্ত সময়ে জলপাইগুড়ির ডিবিসি রোড, কদমতলা ছিল কুয়াশার চাদরে ঢাকা। দুপুরের হিলকার্ট রোডও ছিল অনেকটাই জবুথবু। সন্ধের পর থেকে তাপমাত্রা আরও কমতে শুরু করে। বৃষ্টি হয়েছে রায়গঞ্জ-ইসলামপুর, মালদহেও। সঙ্গে বেড়েছে ধসার আশঙ্কা। এ দিন দুপুরের পর রায়গঞ্জে কুয়াশা দেখা গিয়েছে। রায়গঞ্জ মহকুমা কৃষি আধিকারিক শ্রীকান্ত সিংহ আশঙ্কা করে বলেন, ‘‘এই মরসুমে আর্দ্রতার জেরে আলু গাছে ছত্রাকের আক্রমণে ধসা রোগ বাসা বাঁধে। তাই ফলন বাঁচাতে চাষিদের আলু গাছে ছত্রাক নাশক রাসায়নিক স্প্রে করার জন্য দফতর পরামর্শ দিচ্ছে।’’ মঙ্গলবার বিকেল থেকেই বৃষ্টি শুরু হয়েছিল মালদহে। এ দিন সকালের পরেও জেলায় দফায় দফায় বৃষ্টি হয়েছে। দিনভর আকাশ মেঘলা ছিল। আবহাওয়া দফতর সূত্রে জানা গিয়েছে, গত ২৪ ঘণ্টায় মালদহে বৃষ্টিপাত হয়েছে ১৭ মিলিলিটার। সর্বনিম্ন তাপমাত্রা ছিল ১৬ ডিগ্রি সেন্টিগ্রেড।